**Valtuustoaloite: Latukoneen sijainti reaaliajassa latukartoille**

**Ylöjärven kaupungin hoidossa on yli 30 km valaistuja latuja. Hiihtolatujen määrä vaihtelee lumitilanteen mukaan. Lisäksi on muita ulkoilureittejä, luontopolkuja ja retkihiihtolatuja.**

**On tärkeää, että reittien opastukset ovat kunnossa myös talviaikana. Kävelijöille ja hiihtäjille tulee olla omat reitit, jotka on selkeästi merkitty niin maastoon kyltein kuin kaupungin ulkoilusivuille verkkoonkin. Ylöjärvellä reittejä jo suunnitellaan ja dokumentoidaan erilaisten liikkujien tarpeisiin.**

**Etenkin talviaikaan lähiluontoon liikkuja houkuttelisi helppo tapa selvittää latujen ja muiden kaupungin ylläpitämien liikuntapaikkojen kunto.**

**Latukoneen reaaliaikainen seuranta on käytössä esimerkiksi Sulkavalla ja Ylläksellä. Myös kaikissa Ylöjärven kaupungin koneissa on seurantajärjestelmä, joten esimerkiksi latukoneiden sijainti on helppo esittää reaaliajassa. Nyt perheiden ja yksittäisten kuntoilijoiden täytyy kysellä ja seurata latukuntopäivityksiä eri Facebook-ryhmissä.**

Keskustan valtuustoryhmä esittää, että kaikilla Ylöjärven kaupungin hoidossa olevilla latureiteillä latukoneiden kuljettajilla on sovellukset, jotka merkitsevät reaaliaikaisesti latukartoille missä ja milloin latukone on liikkunut.

Ylöjärvellä 01.02.2021

Keskustan valtuustoryhmä

Riitta Koskinen ym.